《景灵宫》
宋代·杨杰

仙宗司玉历，帝系出璇霄。功业超千载，威灵会六朝。

圣孙严子事，神武耀文昭。游渭衣冠在，违颜咫尺遥。

奉安先上衮，守卫肃中貂。重屋华天篆，棂星屏俗嚣。

麾幢迎宝辇，象魏起祥飙。霞醴充流瓒，芝房陋焫萧。

降升瞻穆穆，謦欬听寥寥。复道悲追汉，灵旗想伐辽。

荐新随四孟，观德序三昭。养慕谐虞氏，声明格有苗。

庭分五行舞，乐奏九成箫。将相旌遗烈，松筠鉴后彫。

肖岩非特说，画阁岂惟乔。寰海名王聚，江湖王气销。

基图传久大，宫阙壮嶕峣。皇泽弥霶霈，群生荷益饶。

侍祠叨旅进，赓颂仰材翘。孝治光青史，琼瑶合瑑雕。

作者简介：无为人，字次公，自号无为子。仁宗嘉祐四年进士。神宗元丰中官太常，凡礼乐之事皆预讨论。与范镇议乐有异，多攻之。哲宗元祐中为礼部员外郎，出知润州，除两浙提点刑狱。卒年七十。有《无为集》、《乐记》。